༈ རྗེ་བཙུན་བླ་མ་བཀའ་དྲིན་ཅན་རྣམས་ཀྱིས་སྩལ་བའི་སྨོན་ལམ་བཞུགས་སོ།། །།
བླ་མ་དཀོན་མཆོག་རྣམས་མདུན་གྱི་ནམ་མཁར་བཞུགས་ཏེ། བདག་གི་སྨོན་ལམ་ལ་ཐུགས་གཏད་ནས་སྨོན་ལམ་གྱི་འབྲས་བུ་ཐམས་ཅད་ཚེ་འདི་ཉིད་ལ་སྨིན་ཅིང་འགྲུབ་པར་བྱིན་གྱིས་བརླབ་ཏུ་གསོལ། ཞེས་སེམས་གཞན་དུ་མ་ཡེངས་ཤིང་ཚིག་སྒྲ་དག་པར་བྱེད་པ་གནད་དོ།། རྒྱལ་ཀུན་ཕྲིན་ལས་གཅིག་གྱུར་པ། །རྗེ་བཙུན་རྩ་བརྒྱུད་བླ་མ་དང་། །མཆོག་གི་སྤྲུལ་སྐུ་གྲགས་པའི་དཔལ། །བརྒྱུད་པར་ལྡན་པའི་བྱིན་རླབས་ཀྱིས། །བདག་དང་འགྲོ་ཚོགས་མ་ལུས་པས། །སྐྱེ་བ་འདི་ནས་ཚེ་རབས་སུ། །འཁོར་ལོ་བཞི་དང་ལྡན་པའི་ལུས། །ཕུན་སུམ་ཚོགས་པ་ཐོབ་པར་ཤོག །མཐོང་ཐོས་དྲན་དང་རེག་པས་ཀྱང་། །ལས་དང་ཉོན་མོངས་རྣམ་འཇིག་ཅིང་། །མཆོག་དང་ཐུན་མོང་སྩོལ་ནུས་པའི། །དགེ་བའི་བཤེས་གཉེན་བསྟེན་པར་ཤོག །སྤོང་བདུན་འཁོར་དང་བཅས་པ་ཡི། །ཚུལ་ཁྲིམས་ཉེས་པའི་རྙོགས་མས་དབེན། །ལྷ་མིའི་བསོད་ནམས་ཞིང་གྱུར་པའི། །སོ་སོ་ཐར་སྡོམ་རྒྱུད་ལྡན་ཤོག །མཁའ་མཉམ་འགྲོ་བ་མ་ལུས་པ། །རྫོགས་སངས་གོ་འཕང་འགོད་པའི་སླད། །རྣམ་དཀར་ངོམས་པ་མེད་རྩོམ་པ། །བྱང་ཆུབ་སེམས་སྡོམ་རྒྱུད་ལྡན་ཤོག །སྣང་སྲིད་ལྷ་སྔགས་བདེ་ཆེན་དུ། །གཟོད་ནས་གྲུབ་པར་ངོ་འཕྲོད་ནས། །ཚེ་འདིར་ཧེ་རུ་ཀར་ཆུབ་པ། །རིག་འཛིན་སྔགས་སྡོམ་རྒྱུད་ལྡན་ཤོག །མདོར་ན་སྡོམ་པ་རྣམ་གསུམ་པོ། །སྡིག་སྤོང་དགེ་བ་སྒྲུབ་ཐབས་སུ། །གནད་གཅིག་ངེས་པའི་གསང་རྟོགས་ནས། །བཀའ་བརྒྱུད་རིན་ཆེན་འགྲུབ་གྱུར་ཅིག །བླ་མ་དཀོན་མཆོག་རིན་པོ་ཆེ། །སྤྲང་པོའི་བསམ་དོན་འགྲུབ་པར་ཤོག །འཚོ་བ་དྲུག་ཕུལ་གདན་གཅིག་གི །ལྷག་མས་ངན་ལོང་འཚོ་བར་ཤོག །ཚོགས་ཀྱི་འཁོར་ལོ་དུས་མིན་པའི། །ཤ་ཆང་བདག་མདུན་མེད་པར་ཤོག །ཁྱིམ་པའི་གྲལ་ཆེན་མི་འགྲིམ་ཞིང་། །ཆོས་བརྒྱད་ཁྲི་ལ་མི་འདུག་ཤོག །གཞན་སྐྱོན་མཚང་ནས་མི་འབྲུ་ཞིང་། །རང་སྐྱོན་ཁྲག་ངན་འདོན་པར་ཤོག །བདག་ཉིད་ཁོང་ཁྲོ་མི་ལྡང་ཞིང་། །འཁོར་ལ་བཀའ་བཀྱོན་མི་བྱེད་ཤོག །མོ་མའི་མིག་ལྟོས་མི་བགྱིད་ཅིང་། །གྲུབ་མཐའི་ཕྱོགས་ཞེན་སྤོང་བར་ཤོག །མི་རྟག་འཆི་བ་དྲན་པ་དང་། །ངེས་འབྱུང་སྐྱོ་ཤས་སྐྱེ་བར་ཤོག །མོས་གུས་དག་སྣང་འབྱོངས་པ་དང་། །
ཀུན་ལ་ལས་འབྲེལ་ཐེབས་པར་ཤོག །བྱས་ཤིང་བསགས་པའི་དགེ་ཚོགས་རྣམས། །འགྲོ་བ་ཀུན་ལ་སྨིན་པར་ཤོག །བདག་གིས་དུས་གསུམ་བསགས་པའི་དགེ་བ་ཡིས། །ཚེ་རབས་ཀུན་ཏུ་དལ་འབྱོར་ལུས་ཐོབ་ནས། ཐེག་ཆེན་གསང་སྔགས་སྟོན་པའི་བླ་མ་དང་། །མཇལ་ཏེ་རང་སེམས་ཆོས་སྐུར་རྟོགས་པར་ཤོག །ཚེ་འདིར་མཆོག་གི་དངོས་གྲུབ་ཅིག །ཐོབ་ནས་མཁའ་མཉམ་འགྲོ་བ་རྣམས། །རྡོ་རྗེའི་ས་ལ་འགོད་པའི་ཕྱིར། །བཀའ་བརྒྱུད་རྣམ་ཐར་འཁྱོངས་པར་ཤོག །འདི་ནས་བཟུང་སྟེ་ཚེ་རབས་ཐམས་ཅད་དུ། །ཆོས་ཕྱིར་སྲོག་ལ་ཕངས་པ་མེད་པའི་མཐུས། །ཟུང་འཇུག་ཡེ་ཤེས་ཆེན་པོའི་སྐུ་བརྙེས་ནས། །མཐུ་སྟོབས་ཆེན་པོས་གཞན་དོན་བྱེད་པར་ཤོག །བདག་གིས་དུས་གསུམ་བྱས་བྱེད་འགྱུར།། ལེགས་བྱས་བསོད་ནམས་ཅི་མཆིས་པ། །ནམ་མཁའི་མཐའ་མཉམ་འཕེལ་གྱུར་ཏེ། །གཟུགས་སྐུའི་ས་བོན་ཐེབས་པར་ཤོག །རང་རིག་ལྷན་ཅིག་སྐྱེས་པའི་སྐུ། །འོད་གསལ་རང་ངོ་ཤེས་པ་འདི། །རྗེས་ཤེས་རྟོག་པས་མ་བསྒྲིབས་པར། །འགྲོ་བ་ཀུན་གྱིས་མཐོང་བར་ཤོག །རྩོལ་མེད་ཡང་དག་དྲན་པའི་རྒྱུན། །འགྲོ་འདུག་སྤྱོད་ལམ་ཐམས་ཅད་དུ། །འབད་མེད་ལྷུན་གྱིས་གྲུབ་པ་དང་། །སྙིང་རྗེ་རྩལ་དུ་འཆར་བར་ཤོག །རང་འདོད་སྤོང་བའི་གཞན་དོན་གྱིས། །གོང་མའི་རྣམ་ཐར་འཁྱོངས་པ་དང་། །རྒྱལ་པའི་བསྟན་ལ་ཕན་པའི་ཕྱིར། །སྐྱོ་དུབ་མེད་པར་བསྟེན་པར་ཤོག །བདག་གིས་བྱས་དང་བྱེད་འགྱུར་དགེ་བ་རྣམས། །འཕེལ་ཞིང་རྒྱས་པས་ནམ་མཁའི་མཐའ་ཁྱབ་སྟེ། །འགྲོ་དྲུག་སེམས་ཅན་ཀུན་ལ་དེ་སྨིན་ནས། །ཀུན་ཀྱང་ཐེག་ཆེན་འཕགས་པའི་ས་ཐོབ་ཤོག །འགྲོ་ལ་ཕན་བདེ་མཐའ་དག་འབྱུང་བའི་གཞི། །ཚུལ་གནས་བཤད་སྒྲུབ་སྡེ་རྣམས་དར་བ་དང་། །བསྟན་འཛིན་སྐྱེས་བུ་ཐམས་ཅད་ཞབས་བརྟན་ཅིང་། །མཁའ་མཉམ་བདེ་བའི་དཔལ་ལ་སྤྱོད་པར་ཤོག །དཀོན་མཆོག་ཀུན་འདུས་ངོ་བོ་བླ་མ་ཡི། །ཐུགས་བསྐྱེད་སྨོན་ལམ་བདེན་པའི་བྱིན་རླབས་ཀྱིས། །རྗེ་བཙུན་བླ་མ་བཞད་པ་རྡོ་རྗེ་ཡི། །རྣམ་ཐར་ཇི་བཞིན་བདག་གིས་འཁྱོངས་གྱུར་ཅིག །དཀོན་མཆོག་རིན་ཆེན་གསུམ་གྱི་བྱིན་རླབས་དང་། །བདག་གི་ལྷག་བསམ་རྣམ་དག་བདེན་པའི་མཐུས། །རྗེ་བཙུན་བླ་མའི་བཞེད་པའི་དོན་རྣམས་ཀུན། །དེ་དག་ཐམས་ཅད་བདག་གིས་འགྲུབ་གྱུར་ཅིག །བདག་ནི་འདི་ནས་བཟུང་སྟེ་ཐམས་ཅད་དུ། །དགེ་བའི་བཤེས་རྣམས་གཙུག་གི་རྒྱན་བཀོད་ཅིང་། །ཚུལ་གནས་ཐོས་བསམ་སྒོམ་ལ་རབ་འབད་ནས། །བཤད་སྒྲུབ་བསྟན་པ་འཛིན་སྐྱོང་སྤེལ་བར་ཤོག །འཁོར་བའི་ཉེས་དམིགས་མ་ལུས་ཁོང་ཆུད་ནས། །ཐར་འདོད་བྱང་ཆུབ་རྒྱུ་ལ་འབད་པ་ལ། །བར་ཆད་ཞི་ཞིང་རྟག་ཏུ་བརྩོན་པ་ཡི། །བསམ་པའི་དོན་ཀུན་ཡིད་བཞིན་འགྲུབ་གྱུར་ཅིག །བླ་མེད་བྱང་ཆུབ་མཆོག་ཏུ་སེམས་བསྐྱེད་ཅིང་། །སྦྱིན་སོགས་ཕར་ཕྱིན་དྲུག་ལ་ལེགས་བསླབས་ནས། །སྒོ་གསུམ་གཞན་དོན་འབའ་ཞིག་སྦྱོར་བ་ཡིས། །རྫོགས་པའི་བྱང་ཆུབ་བདག་གིས་མྱུར་འགྲུབ་ཤོག །རྗེ་བཙུན་བླ་མ་སངས་རྒྱས་ཐམས་ཅད་ཀྱི། །ཕྲིན་ལས་མཐའ་དག་སྒྲུབ་པའི་བྲན་གཡོག་ཏུ། །སྐད་ཅིག་རེ་རེར་སྣ་ཚོགས་གཟུགས་འཆར་བས། །བཞེད་པའི་དོན་རྣམས་འབད་མེད་འགྲུབ་གྱུར་ཅིག །བླ་མ་དཀོན་མཆོག་བརྩེ་བས་དགོངས་མཛོད་ཅིག །གང་ཞིག་བདག་ལ་དད་མོས་གུས་ལྡན་ཞིང་། །གསོལ་འདེབས་མཆོད་བསྟོད་རེ་ལྟོས་བཅས་རྣམས་ཀྱི། །རྒྱུ་འབྲས་དགེ་བའི་དགེ་རྩ་འཕེལ་རྒྱས་ནས། །རྣམ་མཁྱེན་ཚེ་འདིར་མྱུར་འགྲུབ་རྒྱུར་གྱུར་ཅིག །གང་ཞིག་བདག་ལ་སྨད་ཅིང་གཤེ་སྐུར་འདེབས། །བསམ་སྦྱོར་ངན་པས་གནོད་པའི་ལས་བརྩམས་ལ། །རྒྱུ་འབྲས་མི་དགེའི་རྣམ་སྨིན་མི་འབྱུང་བར། །དེ་ཉིད་ཕན་བདེ་རྣམ་མཁྱེན་རྒྱུར་གྱུར་ཅིག །རྒྱལ་བས་ལུང་བསྟན་གངས་ཅན་བོད་ཁམས་ཀྱི། །བསྟན་འཛིན་བཤེས་གཉེན་ཐམས་ཅད་ཞབས་བརྟན་ཞིང་། །ཟབ་རྒྱས་ཆོས་འཁོར་བསྐོར་བར་གསོལ་བ་འདེབས། །ཆོས་བཞིན་སྐྱོང་བའི་རྒྱལ་སྲིད་དར་གྱུར་ཅིག །བསླུ་མེད་དཀོན་མཆོག་གསུམ་གྱི་བདེན་པ་དང་། །ཡོངས་འཛིན་མཐུ་ཆེན་རྣམས་ཀྱི་བཀའ་བཞིན་དུ། །དམ་ཅན་སྲུང་མ་རྒྱ་མཚོས་དཔུང་བསྐྱེད་ལ། །མཐའ་འཁོབ་ཀླ་ཀློའི་གནོད་པ་བཟློག་གྱུར་ཅིག །ནད་མེད་ཚེ་དང་ལོངས་སྤྱོད་འཕེལ་ཞིང་རྒྱས། །དུས་འཁྲུག་ཆོམ་པོའི་འཇིགས་པ་མེད་པར་བདེ། །ཕན་ཚུན་བྱམས་པའི་སེམས་དང་ལྡན་གྱུར་ནས། །སྐྱེ་དགུའི་གཏན་བདེ་གོང་དུ་འཕེལ་གྱུར་ཅིག །སངས་རྒྱས་བདེན་ཅིང་དམ་ཆོས་བདེན་པ་དང་། །དགེ་འདུན་བདེན་ཅིང་མཆོག་གསུམ་བདེན་པ་དང་། །བླ་མ་ཡི་དམ་མཁའ་འགྲོ་བདེན་པའི་མཐུས། ། བདག་གི་སྨོན་ལམ་མཆོག་འདི་འགྲུབ་གྱུར་ཅིག །དགེ་བའི་རྩ་བ་འདིས་བདག་གི་དུས་གསུམ་གྱི་དགེ་བ་ཐམས་ཅད་ཚེ་འདི་ཉིད་ལ་སྨིན་པར་གྱུར་ཅིག །སྨོན་ལམ་གྱི་འབྲས་བུ་ཐམས་ཅད་ཚེ་འདི་ཉིད་ལ་སྨིན་ཅིང་འགྲུབ་པར་གྱུར་ཅིག །དེ་དག་ཀྱང་རྒྱ་ནམ་མཁའ་དང་མཉམ་པར་གྱུར་ཅིག །ཆོས་ཀྱི་དབྱིངས་དང་མཉམ་པར་གྱུར་ཅིག །དུས་གསུམ་ཤེས་བྱའི་དཀྱིལ་འཁོར་དང་མཉམ་པར་གྱུར་ཅིག །ཡུན་འཁོར་བ་མ་སྟོང་གི་བར་དུ་གནས་པར་གྱུར་ཅིག །ལས་གོང་འོག་གཉིས་ཀྱི་དོན་ཆེན་པོ་འབའ་ཞིག་ཏུ་འགྲོ་བར་གྱུར་ཅིག །མདོར་ན་དགེ་བའི་རྩ་བ་འདིས་བདག་བླ་མ་བརྒྱུད་པ་དང་བཅས་པ། ཡི་དམ་གྱི་ལྷ་ཚོགས་མཁའ་འགྲོ་ཆོས་སྐྱོང་ཆོས་མཛད་གྲུབ་ཐོབ་རྟོགས་ལྡན་ལ་སོགས་པ། དུས་གསུམ་གྱི་རྒྱལ་བ་སྲས་དང་བཅས་པ་མ་ལུས་པ་ཐམས་ཅད་དང་ད་ལྟ་ཉིད་དུ་སྐུ་མཉམ་པར་གྱུར་ཅིག གསུང་མཉམ་པར་གྱུར་ཅིག ཐུགས་མཉམ་པར་གྱུར་ཅིག ཡོན་ཏན་མཉམ་པར་གྱུར་ཅིག ཕྲིན་ལས་མཉམ་པར་སྐུ་ཚེ་ཞིང་ཁམས་མཉམ་པར་གྱུར་མཛད་པ་མཉམ་པར་རྣམ་འཕྲུལ་མཉམ་པར་ཤེས་རབ་མཉམ་པར་སྤོབས་པ་མཉམ་པར་ནུས་མཐུ་མཉམ་པར་ཡེ་ཤེས་མཉམ་པར་ཐུགས་རྗེ་མཉམ་པར་རྫུ་འཕྲུལ་མཉམ་པར་མངོན་ཤེས་མཉམ་པར་འགྲོ་དོན་མཉམ་པར་གྱུར་ཅིག། ༈ དཀོན་མཆོག་གསུམ་ལ་ཕྱག་འཚལ་ལོ། །ཏདྱ་ཐཱ། པཉྩིནྡྲི་ཡ་ཨ་བ་བོ་དྷ་ནི་སྭཱ་ཧཱ། སྨོན་ལམ་འགྲུབ་པའི་གཟུངས་སོ། །ཏདྱ་ཐཱ། ནཀྵ་ཏྲེ། སརྦ་ཏི་ཐཱ་ན། ཤ་ཏྲི་ནི། མེ་ས་མེ་ཏ་དྷ་ནི་བྷ་བནྟུ་སྭཱ་ཧཱ། དོན་ཐམས་ཅད་གྲུབ་བོ།། ༈ དཀོན་མཆོག་གསུམ་ལ་ཕྱག་འཚལ་ལོ། །དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རྣམ་པར་སྣང་མཛད་ལ་ཕྱག་འཚལ་ལོ། །འཕགས་པ་བྱང་ཆུབ་སེམས་དཔའ་སེམས་དཔའ་ཆེན་པོ་ཐུགས་རྗེ་ཆེན་པོ་དང་ལྡན་པ་ནམ་མཁའི་སྙིང་པོ་ལ་ཕྱག་འཚལ་ལོ། །ཏདྱ་ཐཱ། པཉྩིནྡྲི་ཡ། ཨ་བ་བོ་དྷ་ནི་སྭཱ་ཧཱ། ༈ བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་བསྔོ་བ་དང་སྨོན་ལམ་ལ་ངེས་པར་དབང་བའི་རྒྱལ་པོ་ལ་ཕྱག་འཚལ་ལོ། །ཨོཾ་དྷ་རེ་དྷ་རེ་བྷནྡྷ་རེ་སྭཱ་ཧཱ། ཞེས་པའི་ཕྱག་འཚལ་སྔགས་བཅས་ལན་བདུན་བཟླས་ན་སྨོན་ལམ་གང་བཏབ་འགྲུབ་ཅེས་པདྨ་དྲྭ་བ་ཅན་གྱི་རྒྱུད་ལས་གསུངས་སོ།།  ༈ རྩ་ལྟུང་ཡན་ལག་བཅུ་བཞི་པའི་བཤགས་པ་བཞུགས་སོ།། བླ་མ་ཆོས་ཀྱི་རྒྱལ་པོ་རྗེ་རིན་པོ་ཆེས་ཐོག་མར་མཛད་པའི་བླ་མ་ཡང་དག་པ་ཡོངས་ཀྱི་དགེ་བའི་བཤེས་གཉེན་ཆོས་མཛད་སྒྲུབ་པ་པོ་ཐམས་ཅད་སྐུ་ཁམས་བཟང་ཞིང་སྐུ་ཚེ་ཕྲིན་ལས་རྒྱ་ནམ་མཁའ་དང་མཉམ་པར་གྱུར་ཅིག །བླ་མ་སངས་རྒྱས་སུ་འདུག་པ་མི་རུ་བཟུང་། །བརྒྱུད་པ་ཉེ་རིང་དུ་བགྲངས་བ་མཐོལ་ལོ་བཤགས། །ཐ་སྙད་བཏགས་པ་རུ་འདུག་པ་དོན་དུ་བཟུང་། །ཚིག་སྐྱོན་ང་རྒྱལ་དུ་རྩོད་པ་མཐོལ་ལོ་བཤགས། །བར་ཆད་རང་སེམས་སུ་འདུག་པ་འདྲེ་རུ་བཟུང་། །སྲུང་བ་དྲག་སྔགས་སུ་བགྲངས་པ་མཐོལ་ལོ་བཤགས། །འཁོར་བ་མྱ་འདས་སུ་འདུག་པ་དངོས་པོར་བཟུང་། །སྡུག་བསྔལ་བཙོན་ར་རུ་བསྒོམས་པ་མཐོལ་ལོ་བཤགས། །རྣམ་རྟོག་ཡེ་ཤེས་སུ་འདུག་པ་སྐྱོན་དུ་བཟུང་། །སྤང་བྱ་དྲི་མ་རུ་བལྟས་པ་མཐོལ་ལོ་བཤགས། །ཆོས་སྐུ་རོ་གཅིག་ཏུ་འདུག་པ་སོ་སོར་བཟུང་། །ཆོས་ལ་ཕྱི་བཤོལ་དུ་བྱས་པ་མཐོལ་ལོ་བཤགས།། ཞེས་གྲུབ་ཆེན་གླིང་གིས་མཛད། དུས་གསུམ་བདེ་གཤེགས་རྣམས་ཀྱི་སྤྱན་ལམ་དུ། །བཀའ་བཞིན་གཞུང་མ་བསྐྱངས་པ་མཐོལ་ལོ་བཤགས། །བླ་མ་རྗེ་བཙུན་རྣམས་ཀྱི་སྤྱན་ལམ་དུ། །ཚོགས་གསོག་ཡོ་བྱད་ཆུང་བ་མཐོལ་ལོ་བཤགས། །ཡི་དམ་ལྷ་ཚོགས་རྣམས་ཀྱི་སྤྱན་ལམ་དུ། །མ་རྟོགས་སྤང་བླང་བྱས་པ་དཔའ་བོ་མཁའ་འགྲོ་རྣམས་ཀྱི༴ ཁས་བླངས་དམ་བཅའ་ཉམས་པ་ཆོས་སྐྱོང་སྲུང་མ་རྣམས་ཀྱི༴ གཏོར་མ་ལོ་ཟླར་འགྱངས་བ་མཆེད་དང་ལྕམ་དྲལ་རྣམས་ཀྱི་སྤྱན་ལམ་དུ། །དམ་ཚིག་བརྩེ་གདུང་ཆུང་བ་མཐོལ་ལོ་བཤགས། །དྲིན་ཆེན་ཕ་མ་རྣམས་ཀྱི་སྤྱན་ལམ་དུ། །དྲིན་ལན་ལན་གྱིས་མ་ལོན་མཐོལ་ལོ་བཤགས། །འགྲོ་དྲུག་སེམས་ཅན་རྣམས་ཀྱི་སྤྱན་ལམ་དུ། །ཐུགས་རྗེའི་དཔྱང་ཐག་ཆད་པ་མཐོལ་ལོ་བཤགས། ། ཞེས་འགྲོ་མགོན་ཞང་གིས་མཛད་པའོ།། ཨོཾ། སྐུ་ཡི་དམ་ཚིག་ཉམས་པ་མཐོལ་ལོ་བཤགས།། ཨཱཿ གསུང་གི་དམ་ཚིག་ཉམས་པ་མཐོལ་ལོ་བཤགས།། ཧཱུྃ། ཐུགས་ཀྱི་དམ་ཚིག་ཉམས་པ་མཐོལ་ལོ་བཤགས། །སྐུ་གསུང་ཐུགས་རྩ་བ་ཡན་ལག་གི་དམ་ཚིག་ཉམས་ཆག་ཐམས་ཅད་མཐོལ་ལོ་བཤགས་སོ། ། ཞེས་སོགས་སྟོབས་བཞིའི་སྒོ་ནས་བཤགས་པ་བརྗོད། རྒྱ་གར་སྐད་དུ། བཛྲ་ཡཱ་ན་མཱུ་ལ་པ་ཏི། བོད་སྐད་དུ། རྡོ་རྗེ་ཐེག་པ་རྩ་བའི་ལྟུང་བ། འཕགས་པ་འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །ཀུན་ནས་དང་བས་བླ་མ་ཡི། །ཞབས་ཀྱི་པདྨ་ལ་བཏུད་དེ། །རྩ་བའི་ལྟུང་བ་བཅུ་བཞི་ནི། །རྒྱུད་ལས་གསུངས་པ་བཤད་པར་བྱ། །གང་ཕྱིར་རྡོ་རྗེའི་འཛིན་པ་ཡི། །དངོས་གྲུབ་སློབ་དཔོན་རྗེས་འབྲང་གསུངས། །དེ་བས་དེ་ལ་བརྙས་པ་ནི། །རྩ་བའི་ལྟུང་བ་དང་པོར་བཤད། །དང་པོ་ཕོག་པ་མཐོལ་ལོ་བཤགས། །བདེ་གཤེགས་བཀའ་ལས་འདས་པ་ནི། །ལྟུང་བ་གཉིས་པ་ཡིན་པར་བཤད། །གཉིས་པ་ཕོག་པ་རྡོ་རྗེ་སྤུན་ལ་ཁྲོས་པ་ནི། །ཉེས་པ་བརྗོད་པ་གསུམ་པ་ཡིན། །གསུམ་པ་ཕོག་པ་སེམས་ཅན་རྣམས་ལ་བྱམས་པ་སྤོང་། །བཞི་པ་ཡིན་པར་རྒྱལ་བས་གསུང་། །བཞི་པ་ཕོག་པ་ཆོས་ཀྱི་རྩ་བ་བྱང་ཆུབ་སེམས། །དེ་སྤང་བ་ནི་ལྔ་པ་ཡིན། །ལྔ་པ་ཕོག་པ་རང་ངམ་གཞན་གྱི་གྲུབ་པའི་མཐའ། །ཆོས་ལ་སྨོད་པ་དྲུག་པ་ཡིན། །དྲུག་པ་ཕོག་པ་ཡོངས་སུ་མ་སྨིན་སེམས་ཅན་ལ། །གསང་བ་སྒྲོགས་པ་བདུན་པ་ཡིན། །བདུན་པ་ཕོག་པ༴ ཕུང་པོ་སངས་རྒྱས་ལྔ་བདག་ཉིད། །དེ་ལ་བརྙས་བྱེད་བརྒྱད་པ་ཡིན། །བརྒྱད་པ་ཕོག་པ་རང་བཞིན་དག་པའི་ཆོས་རྣམས་ལ། །སོམ་ཉི་ཟ་བ་དགུ་པ་ཡིན། །ཕོག་གམ་ཉམས་པ་མཐོལ་ལོ་བཤགས། །གདུག་ལ་རྟག་ཏུ་བྱམས་ལྡན་པ། །བྱེད་པ་དེ་ནི་བཅུ་པར་འདོད། །ཕོག་གམ་ཉམས་པ་མཐོལ་ལོ་བཤགས། །མིང་སོགས་བྲལ་བའི་ཆོས་རྣམས་ལ། །དེར་རྟོག་པ་ནི་བཅུ་གཅིག་པ། །ཕོག་གམ་ཉམས་པ་སེམས་ཅན་དད་དང་ལྡན་པ་ལ། །སེམས་སུན་འབྱིན་པ་བཅུ་གཉིས་པ། །ཕོག་གམ་ཉམས་པ༴ དམ་ཚིག་རྫས་ནི་ཇི་བཞིན་རྙེད། །
མི་བསྟེན་པ་དེ་བཅུ་གསུམ་པ། །ཕོག་གམ་ཉམས་པ་བུད་མེད་ཤེ